אילנית חסון-אוחיון

אילנית חסון-אוחיון (נולדה ב-18 בינואר 1973) היא פסיכולוגית שיקומית מומחית ומדריכה המכהנת כפרופסור מן המניין במחלקה לפסיכולוגיה באוניברסיטת בר-אילן ומאז 2021 עומדת בראש המחלקה. מחקריה עוסקים בשיקום פסיכיאטרי, בפסיכואונקולוגיה ובתהליכי טראומה, אובדן ושיקום. היא נמנית עם 2% מהחוקרים המצוטטים ביותר בעולם לפי דירוג אוניברסיטת סטנפורד והוצאת אלסוויר נכון לשנת 2020 וזוכת פרס לנדאו למדעים ואומנויות (לשנת 2025) בקטגוריית מדעי השיקום.

 ביוגרפיה 
חסון-אוחיון נולדה ב-1973 בירושלים ושם גדלה. את לימודי התיכון העבירה בתיכון הניסויי בירושלים. במשך שנים עסקה באמנויות לחימה (דאן 2 בקראטה). ב-1991 התגייסה לצה"ל ושירתה כמפעילת מחשב בבסיס של חיל הנדסה.

בשנת 1993 החלה לימודי תואר ראשון בפסיכולוגיה, סוציולוגיה ואנתרופולוגיה באוניברסיטת תל אביב אותם השלימה ב-1996 בהצטיינות.

עם השלמת התואר, המשיכה ללימודי תואר שני ושלישי בבר-אילן. את התואר השני סיימה בהצטיינות ואת לימודי הדוקטורט בציון מעולה. עבודת הדוקטורט שלה עסקה בנושא "תובנה להפרעות נפש, חווית שליטה והתערבויות פסיכו-חברתיות" בהנחיית פרופסור שלמה קרביץ. במהלך השנים 2004–2006 ביצעה פוסט־דוקטורט בבית-החולים האוניברסיטאי הדסה עין כרם, ביחידה הפסיכואונקולוגית.

בין השנים 2003–2007 עבדה כפסיכולוגית בהתמחות שיקומית בבית החולים הדסה עין כרם, ביחידה הפסיכואונקולוגית, ביחידה לטיפול בפוסט-טראומה ובמחלקה פסיכיאטרית אשפוזית.

ב־2006, הצטרפה לסגל המחלקה לפסיכולוגיה בבר-אילן והקימה את המעבדה לפסיכולוגיה שיקומית. ב־2014 קיבלה דרגת פרופסור חבר וב־2020 דרגת פרופסור מן המניין. בין השנים 2017-2018, שימשה במהלך שנת השבתון שלה כחוקרת אורחת באוניברסיטת חרונינגן שבהולנד, שם עסקה במחקר בשיקום פסיכיאטרי. לאורך השנים, מילאה תפקידים שונים במחלקה לפסיכולוגיה באוניברסיטת בר-אילן, כולל כראש המגמה לפסיכולוגיה שיקומית, סגנית ראש המחלקה ובשנים 2007–2012, ניהלה בשותפות את הקליניקה לקהילה של המחלקה לפסיכולוגיה באוניברסיטת בר-אילן.

החל משנת 2021, מכהנת חסון-אוחיון כראש המחלקה לפסיכולוגיה באוניברסיטת בר-אילן.

 תפקידים במועצות ציבוריות 
בין השנים 2010-2016, כיהנה חסון-אוחיון כנציגה אקדמית במועצה הלאומית לשיקום נכי נפש בקהילה ובין השנים 2016–2017, כנציגה אקדמית של ועדת הרישוי לפסיכולוגים במשרד הבריאות.

 מחקריה 
חסון-אוחיון פרסמה מעל ל-220 מאמרים אקדמיים ופרקים בספרים מקצועיים. מחקריה מתמקדים בהיבטים הפסיכולוגיים של התמודדותם של אינדיבידואלים ומשפחות עם מחלות ונכויות שונות ובהערכת התערבויות פסיכולוגיות בהקשרים שיקומיים. שלושת תחומי המחקר העיקריים שלה הם עולם השיקום הפסיכיאטרי, פסיכואונקולוגיה ושיקום בעקבות טראומה ואובדן. בעיסוק בנושאים אלו היא חוקרת היבטים אישיותיים, משפחתיים ומערכתיים הקשורים להתמודדות מיטיבה עם אתגרים הכרוכים במחלה, טראומה ואובדן.

כמו כן, ערכה בשיתוף עם הפסיכולוג פרופ' פול ליסייקר, את הספר "The Recovery of the Self in Psychosis" המציג גישות טיפוליות חדשנית מבוססות מטאקוגניציה ומנטליזציה ומציע מודל החלמה נפשית בקרב אנשים המתמודדים עם פסיכוזה בגישה מבוססת שיקום חווית העצמי הסוכנות של המטופל.

 פרסים והוקרות 
 בשנת 2025, הוענק לה פרס לנדאו למדעים ואומנויות של מפעל הפיס בקטגוריית מדעי השיקום.
 הוכרה כאחת מהחוקרות המצוטטות לפי אוניברסיטת סטנפורד והוצאת Elsevier.
 כמו כן, זכתה למספר מענקי מחקר מהקרן הלאומית למדע ומהאגודה למלחמה בסרטן.

 חיים אישיים 
חסון-אוחיון נשואה למידד אוחיון ולהם שלושה ילדים, מתגוררים במושב בית נקופה.

 קישורים חיצוניים 
 אתר המעבדה של פרופ' חסון-אוחיון
 פרק בפודקאסט "חברים של חברים" עם פרופ' חסון-אוחיון
 העמוד האישי באתר אוניברסיטת בר-אילן
 פרק בפודקאסט "פסיכולוגיה שיקומית בגובה העיניים" עם פרופ' חסון-אוחיון
 הרצאה של פרופ' חסון-אוחיון בכנס ISPRA ישראל

 הערות שוליים 

קטגוריה:בית נקופה: אישים
קטגוריה:פסיכולוגים ישראלים
קטגוריה:פסיכולוגיות ישראליות
קטגוריה:סגל אוניברסיטת בר-אילן: מדעי החברה
קטגוריה:זוכי פרס לנדאו למדעים ולמחקר
קטגוריה:ישראלים שנולדו ב-1973
קטגוריה:ישראליות שנולדו ב-1973